text: Vejles nye sluse bestod Urd-testen
  27 december 2016 kl. 10.36
  Vejles nye sluse, der skal hindre oversvømmelse, har med stormen Urd fået sin ilddåb. Tirsdag morgen blev pumperne sat i gang og fik vandet til at falde, da vand fra Vejle Fjord blev presset op i Omløbsåen. 
  Tirsdag morgen  blev den nye sluse ved Bryggen i Vejle lukket for at forhindre vandet i at løbe ud i Ågade.
  Vandet steg meget i fjorden - og for første gang skulle slusen for alvor bestå sin prøve i hårdt vejr.  Sluseportene hindrer vandet i at løbe fra Sønderåen ind i å-systemet mod vestbyen. Samtidigt kan fire store pumper flytte op til 7.500 liter vand i sekundet fra Omløbsåen over i Sønderåen.
  Vandstanden i Omløbsåen var på 1,15 meter  og det løber over bredderne ved 1,20 meter. Pumperne fungerede perfekt og  hurtigt faldt vandstanden med op til 50 centimeter.
  - Vi regner med at holde pumperne i gang frem til i eftermiddag en gang. Vi glæder os over, at det nye anlæg er så effektivt i en stormsituation, siger Laila Thomsen, miljøingeniør ved Vejle Kommune, til TV SYD.
  